— 67 —
berkoeasa, hingga akoe djadi bergidik dengen zonder merasa.
,,He, tikoan, kaoe moesti berdjandji jang kaoe tida aken berkontjo lagi sama Tjeng Sian Hweeshio dan kawan-kawannja," kata lagi Boe Beng Hiap Kek, "sebab akoe poenja peringetan satoe kali ini ada boeat pengabisan kalinja. Kaoe tentoe soeda taoe akoe poenja lihay dan selamanja aken pegang tegoe akoe poenja omongan. Sekarang akoe kasi kaoe liat lagi akoe poenja kakoeasahan, soepaja kaoe taoe bahoea akoe tida boleh diboeat permaenan." Sahabisnja berkata begitoe, dari iapoenja moeloet melajang kaloear satoe barang boender jang berwarna merah-darah, kamoedian dengen lantes terpoeter-poeter di sakoelilingnja akoe poenja kapala, hingga akoe djadi bergidik lantaran kadinginan, dan meremken kadoea mata dengen tida brani bergerak lantaran silo dan takoet.
"Tatkala akoe rasaken itoe sinar merah dan hawa dingin soeda linjap, dengen perlahan akoe tjoba melekin akoe poenja mata sedikit, ternjata itoe sinar merah memang soeda tida ada, kamoedian akoe melirik ka depan pembaringan, itoe tetamoe malem poen soeda tida keliatan lagi. Achirnja akoe braniken hati boeat menengok dan tjelingoekan meliat ka segala djoeroesan, tapi itoe hiapkek soenggoe-soenggoe tida ada dalem itoe kamar. Dengen tida disengadja akoe liat di atas sprei ada banjak ramboet pendek jang berhamboeran sana-sini, bermoela akoe tida mengarti itoe ada ramboet apa ; tapi blakangan satoe pikiran masoek ka dalem akoe poenja kapala, dan dengen tida merasa lagi akoe oesoet-oesoet akoe poenja halis, ternjata doea doeanja soeda bresih, malah blakangan akoe oesoet-oesoet akoe poenja boeloe mata tida katinggalan barang salembar! Itoe masih belon